Zagreb, 10. ožujka 2016.

Povjerenstvo za odlučivanje o sukobu interesa (u daljnjem tekstu: Povjerenstvo) na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Denisa Kovačića, pomoćnika ministra zdravlja, za davanjem mišljenja Povjerenstva**,na 131. sjednici održanoj 10. ožujka 2016.g. daje sljedeće

**MIŠLJENJE**

1. **Dužnosnik Denis Kovačić kao pomoćnik ministra zdravlja ne nalazi se u sukobu interesa zbog toga što mu bračni drug osniva privatnu Polikliniku za fizikalnu rehabilitaciju i fizikalnu terapiju u Svetom Ivanu Zelini te pristupa postupku sklapanja ugovora o kupoprodaji Poliklinike za fizikalnu medicinu i rehabilitaciju, te fizikalnu terapiju u Velikoj Gorici.**
2. **Dužnosnik Denis Kovačić dužan se izuzimati iz onih radnji koje bi kao pomoćnik ministra zdravlja ili voditelj Zavoda za zdravstvene usluge u turizmu bio ovlašten poduzimati u slučajevima koji bi se odnosili na Polikliniku za fizikalnu rehabilitaciju i fizikalnu terapiju u Svetom Ivanu Zelini i Polikliniku za fizikalnu medicinu i rehabilitaciju, te fizikalnu terapiju u Velikoj Gorici, ukoliko bi u istima bračni drug dužnosnika imao udjele.**
3. **Na temelju članka 18. stavka 1. ZSSI-a dužnosnik Denis Kovačić dužan je pravodobno obavijestiti Povjerenstvo u slučaju stupanja u poslovni odnos Ministarstva zdravlja s Poliklinikom za fizikalnu rehabilitaciju i fizikalnu terapiju u Svetom Ivanu Zelini ili Poliklinikom za fizikalnu medicinu i rehabilitaciju te fizikalnu terapiju u Velikoj Gorici, koje će u roku od 15 dana od dana zaprimanja obavijesti izraditi mišljenje zajedno s uputama o načinu postupanja.**

Obrazloženje

Zahtjev za davanjem mišljenja Povjerenstva podnio je Denis Kovačić, pomoćnik ministra zdravlja. U knjigama ulazne pošte zahtjev je zaprimljen pod poslovnim brojem: 711-U-1615-M-67/16-01-3 24. veljače 2016.g., povodom kojeg se vodi predmet broj M-67/16.

Člankom 3. stavkom 1. podstavkom 26. ZSSI-a propisano je da su pomoćnici ministra dužnosnici u smislu odredbi ZSSI-a, stoga je Denis Kovačić povodom obnašanja dužnosti pomoćnika ministra zdravlja obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik Denis Kovačić navodi kako je rješenjem Vlade Republike Hrvatske od 11. veljače 2016.g. imenovan na javnu dužnost pomoćnika ministra zdravlja a zadužen je za djelokrug poslova Zavoda za zdravstvene usluge u turizmu. Dužnosnik od Povjerenstva traži mišljenje nalazi li se u sukobu interesa s obzirom da je u tijeku postupak osnivanja privatne Poliklinike za fizikalnu medicinu i rehabilitaciju i fizikalnu terapiju u Svetom Ivanu Zelini, kao i postupak sklapanja kupoprodajnog ugovora za kupnju Poliklinike za fizikalnu medicinu i rehabilitaciju te fizikalnu terapiju u Velikoj Gorici, koja je u mreži javne zdravstvene zaštite, od strane supruge dužnosnika Darie Vuger Kovačić.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe ili kada privatni interes može utjecati na nepristranost dužnosnika u obnašanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Člankom 5. stavkom 4. ZSSI-a propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Člankom 18. stavkom 1. ZSSI-a propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, dužnosnik je dužan o tome pravodobno obavijestiti Povjerenstvo. Povjerenstvo će u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s istim Zakonom. U slučaju da Povjerenstvo zatraži od podnositelja obavijesti ili od drugog nadležnog tijela javne vlasti podatke ili dokumentaciju potrebnu za davanje mišljenja, rok za davanje mišljenja računa se od primitka zatraženih podataka i dokumentacije u Povjerenstvu.

Povjerenstvo ističe kako su dužnosnici obvezni postupati sukladno načelu da se javna dužnost obnaša u javnom interesu, kao osnovnom načelu iz kojeg se izvode i ostala načela obnašanja javnih dužnosti i dobrog upravljanja situacijama u kojima privatni interes dužnosnika dolazi u koliziju, ili bi mogao doći u koliziju s javnim interesom. Načela savjesnosti, odgovornosti i nepristranosti u obnašanju javne dužnosti obvezuju dužnosnike da u cilju očuvanja vlastite vjerodostojnosti i dostojanstva povjerene im dužnosti, kao i u cilju očuvanja povjerenja građana, ne koriste obnašanje javne dužnosti za osobni probitak ili probitak osobe koja je s njim povezana.

Kako su poslovni odnosi bračnog druga dužnosnika u odnosu na osnivanje Poliklinike za fizikalnu rehabilitaciju i fizikalnu terapiju u Svetom Ivanu Zelini i kupnju Poliklinike za fizikalnu medicinu i rehabilitaciju te fizikalnu terapiju u Velikoj Gorici u postupku realizacije, a dužnosnik Denis Kovačić kao obnašatelj javne dužnosti pomoćnika ministra zdravlja u istima trenutno ne sudjeluje, dužnosnik se ne nalazi u sukobu interesa.

U slučaju da se tijekom obnašanja javne dužnosti pomoćnika ministra zdravlja ili poslova iz djelokruga Zavoda za zdravstvene usluge u turizmu dužnosnik Denis Kovačić nađe u situaciji u kojima bi morao ili mogao odlučivati ili sudjelovati u provođenju ili donošenju odluka koje bi se odnosile na Polikliniku za fizikalnu rehabilitaciju i fizikalnu terapiju u Svetom Ivanu Zelini i Polikliniku za fizikalnu medicinu i rehabilitaciju te fizikalnu terapiju u Velikoj Gorici, ukoliko će u istima bračni drug dužnosnika imati ili ima udjele, potrebno je da se dužnosnik izuzme iz istih.

Povjerenstvo napominje kako je na temelju članka 18. stavka 1. ZSSI-a dužnosnik Denis Kovačić obvezan obavijestiti Povjerenstvo u slučaju da Ministarstvo zdravlja stupa ili namjerava stupiti u poslovni odnos s Poliklinikom za fizikalnu rehabilitaciju i fizikalnu terapiju u Svetom Ivanu Zelini i s Poliklinikom za fizikalnu medicinu i rehabilitaciju te fizikalnu terapiju u Velikoj Gorici kao poslovnim subjektima u kojima član obitelji dužnosnika ima 0,5% ili više udjela u vlasništvu.

Dužnosnik Denis Kovačić obvezan je prijaviti promjenu u izvješću o imovinskom stanju dužnosnika ukoliko se realiziraju postupci u tijeku na način da bračni drug dužnosnika stekne udjele u vlasništvu (temeljnom kapitalu) u Poliklinici za fizikalnu rehabilitaciju i fizikalnu terapiju u Svetom Ivanu Zelini i Poliklinici za fizikalnu medicinu i rehabilitaciju te fizikalnu terapiju u Velikoj Gorici, istekom godine u kojoj bi promjena nastupila.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Dalija Orešković, dipl. iur.

**Dostaviti:**

1. Dužnosnik Denis Kovačić, elektronička dostava
2. Objava na internetskoj stranici Povjerenstva
3. Pismohrana